Stori 45: Ol i Brukim Wara Jordan
LUKIM! Ol Israel i brukim wara Jordan! Tasol wara i stap we? Em taim bilong bikpela ren, olsem na sampela minit paslain, wara i bin pulap tru. Tasol nau olgeta wara i no stap! Na ol Israel i wokabaut long graun i drai olsem ol i bin mekim long solwara Retsi! Olgeta wara i go we? Orait, nau yumi ken stori.
Taim ol Israel i redi long brukim wara Jordan, Jehova i tokim Josua long givim dispela tok long ol manmeri: ‘Ol pris i mas kisim bokis kontrak na go pas long yumi. Taim ol i putim lek i go insait long wara Jordan, wara bai i no inap ran moa.’
Olsem na ol pris i kisim bokis kontrak, na ol i karim i go pas long ol manmeri. Taim ol i kamap long wara Jordan, ol i wokabaut i go insait stret long wara. Wara i spit tru na i daun. Tasol taim lek bilong ol i tatsim wara, kwiktaim wara i no ran moa! Em wanpela mirakel! Jehova i pasim wara antap. Olsem na i no longtaim na wara i drai olgeta!
Ol pris em ol i karim bokis kontrak, ol i wokabaut i go long namel stret bilong dispela wara i drai pinis. Yu inap lukim ol long piksa? Taim ol i sanap i stap, olgeta Israel i wokabaut long graun i drai na go long hapsait bilong wara Jordan.
Taim olgeta i go kamap pinis long hapsait, Jehova i tokim Josua long tokim 12-pela strongpela man olsem: ‘Go long hap ol pris wantaim bokis kontrak i sanap long en. Kisim 12-pela ston, na hipim long ples yupela bai slip long en nau long nait. Na bihain, taim ol pikinini i askim yupela long ol dispela ston i makim wanem samting, orait yupela i mas tokim ol olsem wara i no ran moa taim ol i kisim bokis kontrak bilong Jehova i go long hapsait bilong wara Jordan. Ol dispela ston bai helpim yupela long tingim gen dispela mirakel!’ Na tu, Josua i hipim 12-pela ston long dispela hap ol pris i bin sanap long en.
Bihain Josua i tokim ol pris i karim bokis kontrak: ‘Lusim wara Jordan na kam long hapsait.’ Taim ol i mekim olsem, kwiktaim wara i stat long ran gen.
Josua 3:1-17; 4:1-18.
Ol askim
- Jehova i wokim wanem mirakel na bai ol Israel inap brukim wara Jordan?
- Bilong ol Israel i ken brukim wara Jordan, ol i mas mekim wanem bilong kamapim bilip bilong ol?
- Bilong wanem Jehova i tokim Josua long kisim 12-pela bikpela ston long as bilong wara?
- Wanem samting i kamap taim ol pris i lusim wara Jordan?
Sampela askim moa
- Ritim Josua 3:1-17.
Olsem dispela stori i kamapim, yumi mas mekim wanem na bai Jehova i ken helpim yumi na mekim gut long yumi? (Jos. 3:13, 15; Snd. 3:5; Jem. 2:22, 26)
Wara Jordan i stap olsem wanem long taim ol Israel i go insait long Graun Bilong Promis? Olsem wanem dispela i litimapim nem bilong Jehova? (Jos. 3:15; 4:18; Sng. 66:5-7)
- Ritim Josua 4:1-18.
Wanem wok bilong dispela 12-pela ston ol i kisim long Jordan na hipim long Gilgal? (Jos. 4:4-7, 19-24)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn